**Pokyny pre autorov článkov uverejňovaných v periodiku Slovenský zápasník**

Periodikum Slovenského zápasníckeho zväzu (SZZ) Slovenský zápasník je charakterizované ako *odborno-metodický a informačný časopis SZZ*.

Odborné a metodické príspevky budú v rámci publikačnej činnosti autorov zaraďované, podľa ustanovenia prílohy 1, vyhlášky Ministerstva školstva, vedy, výskumu a športu Slovenskej republiky č. 456/2012 Z. z., do kategórie BDF (odborné práce v ostatných domácich časopisoch).

Z uvedeného dôvodu, pokiaľ ide o odborné a metodické príspevky do uvedeného periodika, je nutné pri ich písaní a odovzdávaní na posudzovanie dodržiavať niektoré pravidlá.

1. Rozsah odborného (metodického) príspevku je 5 – 6 typizovaných strán (jedna typizovaná strana obsahuje 1800 znakov vrátane medzier).
2. Každý článok musí mať výstižný názov a musí byť delený na úvodnú časť, hlavnú časť a záverečnú časť. Hlavná časť článku nemusí byť celistvá, ale môže byť tiež rozdelená na určité logické celky. Odborný článok môže obsahovať aj grafické výstupy – grafy (v texte osobitne číslované a označené ako obrázky, popis sa uvádza pod obrázkom) alebo tabuľky (v texte osobitne číslované a označené ako tabuľky, názov sa uvádza nad tabuľkou), na ktoré sú v texte odvolávky.
3. Metodicky zameraný článok by mal obsahovať aj grafickú časť, t.j. nákresy alebo fotografie postupov nácviku či zdokonaľovania nejakého cvičebného tvaru a pod.
4. Na písanie príspevkov je nutné využívať textový editor MS Word, pričom všetky okraje dokumentu budú nastavené na 2,5 cm. Písmo je Times New Roman vo veľkosti 12 a riadkovanie nastavené na 1,5.
5. Citácie v texte je nutné uviesť v zátvorke, kde bude meno autora, na ktorého sa autor článku odvoláva a rok vydania príslušnej publikácie, na ktorú sa autor článku odvoláva (príklad uvedený nižšie).
6. Súčasť článku je aj zoznam bibliografických odkazov (zoznam literatúry), ktorý musí byť spracovaný v súlade s príslušnou medzinárodnou normou ISO 690 (príklad uvedený nižšie).
7. Za textom článku uvedie autor (autori) svoje plné meno vrátane titulov a inštitúciu, kde pôsobí.
8. SZZ upozorňuje autorov, že články, ktoré budú zaradené do kategórie BDF budú anonymne posúdené. V časopise Slovenský zápasník budú zverejnené len kladne posúdené články.